Tweejarige in hospitaal: Ma, kêrel Maandag in hofDie polisie het bevestig dat ŉ 20-jarige ma en haar 36-jarige kêrel in hegtenis geneem is in verband met die beweerde mishandeling van die vrou se tweejarige dogtertjie. Kol. Katlego Mogale, woordvoerder van die polisie, het aan Maroela Media bevestig dat die twee Maandag in die Pretoria-Noord-landdroshof sal verskyn op aanklag van poging tot moord. Maroela Media het vroeër berig dat die tweejarige meisie in die hoësorgeenheid van die Steve Biko-hospitaal behandel word. Volgens Mogale was die dogtertjie op 16 Desember in die sorg van die kêrel gelos en is sy beseer. Mogale sê sy is weer op 27 Desember in die kêrel se sorg gelos en het sy glo van ŉ wasmasjien af geval waarna sy na ŉ hospitaal geneem is vir behandeling. Sy sê die dogtertjie het vroeër die week inmekaargesak waarna sy in die hospitaal opgeneem is om deur ŉ dokter ondersoek te word. “Die dokter het die polisie gekontak nadat hy gesien het die kind het baie kneusplekke en beserings wat nie voorheen aangemeld is nie.” Die kind se oupa het vroeër aan Maroela Media gesê sy het onder meer bloeding op die brein en verskeie inwendige beserings opgedoen. Hy sê sy was vroeër op lewensondersteunende masjiene gekoppel maar dat haar toestand intussen verbeter het. Dokters het ŉ gaatjie in haar maag gemaak om die bloeding te dreineer. Hy sê sy het intussen haar ogies en handjies begin beweeg. Die dogtertjie se familie het Maroela Media versoek om nie verder foto’s van haar te publiseer nie. Lees al die berigte oor Baba L op Maroela Media.